TKN วิ่งฉิว 5% โบรกฯแนะ “ซื้อเก็งกำไร” เคาะเป้า 12 บ. คาดกำไรปีนี้โต 30%
TKN วิ่งฉิว 5% โบรกฯแนะ "ซื้อเก็งกำไร" เคาะเป้า 12 บ. คาดกำไรปีนี้โต 30% โดย ณ เวลา 15.03 น. ราคาอยู่ที่ 10.20 บาท บวก 0.50 บาท หรือ 5.15% สูงสุดที่ 10.20 บาท ต่ำสุดที่ 9.80 บาท ด้วยมูลค่าซื้อขาย 235.04 ล้านบาท
17 เม.ย. 2562

ผู้สื่อข่าวรายงานว่า ราคาหุ้น บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ล่าสุด ณ เวลา 15.03 น. อยู่ที่ 10.20 บาท บวก 0.50 บาท หรือ 5.15% สูงสุดที่ 10.20 บาท ต่ำสุดที่ 9.80 บาท ด้วยมูลค่าซื้อขาย 235.04 ล้านบาท

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ (17 เม.ย.62) แนะนำ “ซื้อเก็งกำไร” TKN ราคาเป้าหมาย 12 บาท/หุ้น โดยประเมินว่าปี 62 บริษัทจะมีกำไรสุทธิเติบโตขึ้นกว่า 30% จากปี 61 ที่ 459 ล้านบาท โดยมีปัจจัยหนุน คือ ราคาวัตถุดิบลดลง (ปัจจุบันมีรองรับถึงปี 63 แล้ว) รวมถึงได้ตัวแทนจำหน่ายรายใหม่ในจีนแล้ว คาดว่าจะเห็นยอดขายที่ดีขึ้นในจีนชัดเจนช่วงครึ่งปีหลัง 2562 เป็นต้นไป และกำลังเจรจาหาตัวแทนจำหน่ายเพิ่มในจีน (เซียงไฮ้)
อีกทั้ง ยอดขายในสหรัฐค่อยๆ ดีขึ้น โดยสินค้าแบรนด์ NORA ได้เริ่มวางจำหน่ายแล้วตั้งแต่ปลายปี 61 ปีนี้วางแผนขายเพิ่มในห้าง Costco (ซึ่งมีสาขาในสหรัฐ 1.34 พันแห่ง) ขณะนี้อยู่ในช่วงตรวจสอบมาตรฐานโรงงานที่สหรัฐรอบที่ 2 คาดว่าจะเห็นความชัดเจนภายในปี 62
อนึ่ง โครงสร้างยอดขาย เป็นยอดขายในประเทศ 40% และต่างประเทศ 60%
นอกจากนี้ มีแผนขยายช่องทางจำหน่ายสินค้าที่ไม่ใช่สาหร่าย ขณะนี้กำลังเจรจากับพันธมิตรในจีนเพื่อร่วมทุนในธุรกิจคอนซูเมอร์โปรดักส์ ในการขยายช่องทางการขายสินค้าที่ไม่ใช่สาหร่ายผ่านแบรนด์เถ้าแก่น้อย เช่น การนำเอาสินค้าในประเทศไทยไปจำหน่ายในประเทศจีน เป็นต้น คาดว่าจะสรุปผลได้ภายในปี 62
อย่างไรก็ดี ในเชิงกลยุทธ์ แนะนำ “ซื้อเก็งกำไร” โดยการวิเคราะห์ทางเทคนิค แนะนำซื้อตามด้วยค่าบวกของราคาหุ้น โดยมีแนวต้านระยะสั้น 10.30-10.50 บาท (ยืนเหนือ 10.50 บาทได้ถือลุ้นแนวต้านต่อไป 11-11.50 บาท)